CELEX: 32021D0740
Language: el
Date: 2021-05-04 00:00:00
Title: Εκτελεστική απόφαση (ΕΕ) 2021/740 της Επιτροπής της 4ης Μαΐου 2021 για την παράταση του μέτρου που έλαβε η Υπηρεσία Υγείας και Ασφάλειας του Ηνωμένου Βασιλείου, με το οποίο επιτρέπεται η διάθεση στην αγορά και η χρήση του βιοκτόνου προϊόντος Isopropanol Solution σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2021) 3037] (Το κείμενο στην αγγλική γλώσσα είναι το μόνο αυθεντικό)

6.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 159/11
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/740 ΤΗΣ ΕΠΙΤΡΟΠΗΣ
         της 4ης Μαΐου 2021
         για την παράταση του μέτρου που έλαβε η Υπηρεσία Υγείας και Ασφάλειας του Ηνωμένου Βασιλείου, με το οποίο επιτρέπεται η διάθεση στην αγορά και η χρήση του βιοκτόνου προϊόντος Isopropanol Solution σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2021) 3037]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 55 παράγραφος 1 τρίτο εδάφιο, σε συνδυασμό με το άρθρο 131 της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας,
         Εκτιμώντας τα ακόλουθα:
         
                     (1)
                  
                  
                     Στις 26 Ιουνίου 2020, η Υπηρεσία Υγείας και Ασφάλειας του Ηνωμένου Βασιλείου (στο εξής: αρμόδια αρχή) εξέδωσε, σύμφωνα με το άρθρο 55 παράγραφος 1 πρώτο εδάφιο του κανονισμού (ΕΕ) αριθ. 528/2012, απόφαση να επιτραπεί η διάθεση στην αγορά και η χρήση του βιοκτόνου προϊόντος Isopropanol Solution έως τις 23 Δεκεμβρίου 2020 (στο εξής: μέτρο). Η αρμόδια αρχή γνωστοποίησε στην Επιτροπή και στις αρμόδιες αρχές των λοιπών κρατών μελών το μέτρο και τους λόγους που το υπαγόρευσαν, σύμφωνα με το άρθρο 55 παράγραφος 1 δεύτερο εδάφιο του εν λόγω κανονισμού.
                  
               
                     (2)
                  
                  
                     Σύμφωνα με τις πληροφορίες που παρασχέθηκαν από την αρμόδια αρχή, το μέτρο ήταν αναγκαίο για την προστασία της δημόσιας υγείας. Στις 11 Μαρτίου 2020 ο Παγκόσμιος Οργανισμός Υγείας (ΠΟΥ) δήλωσε ότι η έξαρση της νόσου COVID-19 μπορούσε να χαρακτηριστεί πανδημία. Η κυβέρνηση του Ηνωμένου Βασιλείου χαρακτήρισε τον κίνδυνο για το Ηνωμένο Βασίλειο «υψηλό» και, στις 23 Μαρτίου 2020, τέθηκαν σε ισχύ περιοριστικά μέτρα. Η χρήση αλκοολούχων απολυμαντικών χεριών συνιστάται από τον ΠΟΥ ως προληπτικό μέτρο κατά της εξάπλωσης της COVID-19, ως εναλλακτική επιλογή αντί του πλυσίματος των χεριών με σαπούνι και νερό.
                  
               
                     (3)
                  
                  
                     Το Isopropanol Solution περιέχει προπαν-2-όλη ως δραστική ουσία. Η προπαν-2-όλη έχει εγκριθεί για τη χρήση σε βιοκτόνα του τύπου προϊόντων 1 (υγιεινή του ανθρώπου), όπως ορίζονται στο παράρτημα V του κανονισμού (ΕΕ) αριθ. 528/2012.
                  
               
                     (4)
                  
                  
                     Από την έξαρση της πανδημίας COVID-19 τα απολυμαντικά χεριών βρίσκονται σε εξαιρετικά υψηλή ζήτηση στο Ηνωμένο Βασίλειο, γεγονός που οδήγησε σε πρωτοφανείς ελλείψεις στον εφοδιασμό ως προς τα εν λόγω προϊόντα. Πριν από το μέτρο, υπήρχαν πολύ λίγα απολυμαντικά χεριών που είχαν εγκριθεί στο Ηνωμένο Βασίλειο βάσει του κανονισμού (ΕΕ) αριθ. 528/2012. Η COVID-19 συνιστά σοβαρή απειλή για τη δημόσια υγεία στο Ηνωμένο Βασίλειο και πρόσθετα απολυμαντικά χεριών είναι ζωτικής σημασίας για τον έλεγχο της εξάπλωσής της.
                  
               
                     (5)
                  
                  
                     Στις 9 Δεκεμβρίου 2020 η Επιτροπή έλαβε από την αρμόδια αρχή αιτιολογημένη αίτηση για παράταση του μέτρου, σύμφωνα με το άρθρο 55 παράγραφος 1 τρίτο εδάφιο του κανονισμού (ΕΕ) αριθ. 528/2012. Η αιτιολογημένη αίτηση υποβλήθηκε με βάση ανησυχίες ότι η δημόσια υγεία ενδέχεται να τεθεί σε κίνδυνο από τη νόσο COVID-19 και μετά τις Τετάρτη, 23 Δεκεμβρίου 2020 και λαμβάνοντας υπόψη ότι η έγκριση της κυκλοφορίας πρόσθετων απολυμαντικών χεριών στην αγορά είναι ζωτικής σημασίας για τον περιορισμό του κινδύνου που ενέχει η COVID-19.
                  
               
                     (6)
                  
                  
                     Το ποσοστό μόλυνσης αυξάνεται στο Ηνωμένο Βασίλειο και, σύμφωνα με την αρμόδια αρχή, αναμένεται περαιτέρω αύξηση της ζήτησης απολυμαντικών χεριών. Η παράταση του μέτρου είναι αναγκαία ενόψει της αναμενόμενης αύξησης της ζήτησης.
                  
               
                     (7)
                  
                  
                     Η αρμόδια αρχή ενθάρρυνε τις εταιρείες στις οποίες δόθηκε η δυνατότητα παρέκκλισης για απολυμαντικά χεριών μετά τις 11 Μαρτίου 2020 να ζητήσουν κανονική αδειοδότηση προϊόντος το συντομότερο δυνατόν. Ωστόσο, μέχρι σήμερα η αρμόδια αρχή δεν έχει λάβει νέες αιτήσεις για κανονική αδειοδότηση προϊόντος.
                  
               
                     (8)
                  
                  
                     Δεδομένου ότι η COVID-19 εξακολουθεί να αποτελεί κίνδυνο για τη δημόσια υγεία και καθώς ο κίνδυνος αυτός δεν μπορεί να περιοριστεί επαρκώς στο Ηνωμένο Βασίλειο εάν δεν επιτραπεί η κυκλοφορία πρόσθετων απολυμαντικών χεριών στην αγορά, είναι σκόπιμο να επιτραπεί στην αρμόδια αρχή να παρατείνει το μέτρο.
                  
               
                     (9)
                  
                  
                     Λαμβανομένης υπόψη της λήξης της μεταβατικής περιόδου που αναφέρεται στο άρθρο 126 της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης), η παρούσα απόφαση θα πρέπει να εφαρμοστεί έως τις 31 Δεκεμβρίου 2020. Ως προς το Ηνωμένο Βασίλειο όσον αφορά τη Βόρεια Ιρλανδία, ωστόσο, το δίκαιο της Ένωσης εξακολουθεί να εφαρμόζεται πέραν της μεταβατικής περιόδου σύμφωνα με το άρθρο 5 παράγραφος 4 του πρωτοκόλλου για τις Ιρλανδία / Βόρεια Ιρλανδία της συμφωνίας αποχώρησης. Δεδομένου ότι το μέτρο έληξε στις 23 Δεκεμβρίου 2020, η παρούσα απόφαση θα πρέπει να έχει αναδρομική ισχύ.
                  
               
                     (10)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής βιοκτόνων,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Υπηρεσία Υγείας και Ασφάλειας του Ηνωμένου Βασιλείου μπορεί να παρατείνει το μέτρο έως τις 31 Δεκεμβρίου 2020, προκειμένου να επιτραπεί η διάθεση στην αγορά και η χρήση του βιοκτόνου προϊόντος Isopropanol Solution.
            Για το Ηνωμένο Βασίλειο όσον αφορά τη Βόρεια Ιρλανδία, ωστόσο, μπορεί να παρατείνει το μέτρο έως τις 27 Ιουνίου 2022.
         
         
            Άρθρο 2
            Η παρούσα απόφαση απευθύνεται στην Υπηρεσία Υγείας και Ασφάλειας του Ηνωμένου Βασιλείου.
            Εφαρμόζεται από τις 24 Δεκεμβρίου 2020.
         
         
            Βρυξέλλες, 4 Μαΐου 2021.
            
               
                  Για την Επιτροπή
               
               Στέλλα ΚΥΡΙΑΚΙΔΟΥ
               
                  Μέλος της Επιτροπής
               
            
         
         
            (1)  ΕΕ L 167 της 27.6.2012, σ. 1.